શ્રીદેવી જન્મજાત કલાકાર હોવાની એ ફિલ્મ અમને તો સૌથી મોટી સાબિતી લાગી છે. એ તામિલ ફિલ્મ સ્વીકારતા પહેલાં માતા રાજેશ્વરીદેવી મુંઝવણમાં હતાં. ‘શ્રી’ તો સગીર બાળકી હોઇ કોન્ટ્રાક્ટ પર સહી તો રાજેશ્વરીદેવીને કરવાની હતી. કેમ કે તામિલ સિનેમાની એ અમર કૃતિ ‘મુન્દ્રુ મુડીચુ’માં દીકરીએ અડધો અડધ સમય વિલનના પિતાની પત્ની, એટલે કે ખલનાયકની ઓરમાન માતા, બનવાનું હતું. એ ફિલ્મના ડાયરેક્ટર કે. બાલાચંદરે ‘મુન્દ્રુ મુડીચુ’માં પોતાને પુખ્ત હીરોઇનનો પ્રથમ સળંગ લાંબો રોલ આપ્યો હતો એ વાત શ્રીદેવીએ સદા યાદ રાખી હતી. એક ટીવી ઇન્ટરવ્યૂમાં “અમિતાભ બચ્ચન સાથે કામ કરીને તમે ઘણું શીખ્યાં હશો. એટલે એ તમારા ‘ગુરૂ’ કહી શકાયને?” ત્યારે ‘ન્યૂઝ 24’ ચેનલ પર ઇન્ટરવ્યૂ કરી રહેલાં અનુરાધા પ્રસાદને વચ્ચેથી રોકીને શ્રીદેવીએ તરત કહ્યું હતું કે “ના, મારા ગુરૂ તો બાલાચંદર સર...” તો સામાપક્ષે સાઉથના સંખ્યાબંધ સ્ટાર્સને તક આપનારા એ નિર્દેશક કે.બાલાચંદરે 2011માં ‘હિન્દુ’ અખબારને આપેલા ઇન્ટરવ્યૂમાં ‘શ્રી’ માટે આપેલો અભિપ્રાય તો ‘સદમા’ની રિવર્સ થિયરી જેવો હતો.